Ditsala tse di neng di leka go nkgomotsa di ne tsa re Modimo o tsere Rre le nnake gore ba nne le Ene kwa legodimong. Ke ne ke batla go ya kwa go bone ka pelo ya me yotlhe! Lelapa la gaetsho le ne le tsena kereke ya Katoliki, kwa ke neng ka rutiwa ka bodumedi teng fa ke sa le monnye. Ke ne ka rutiwa gore baruti le baitlami ba ya legodimong ka tlhamalalo fa ba bangwe ba nna lobakanyana kwa pakatoring, e leng lefelo le batho ba tlhokofadiwang ka nakwana kwa go lone gore ba phimolwe maleo. E re ka ke ne ke ikemiseditse go kopana gape le Rre le nnake, ke ne ka swetsa ka gore ke ye kwa seminareng ya Katoliki kwa Maymyo, motse mongwe o gone jaanong o bidiwang Pyin Oo Lwin o o dikilometara di le 210 go tswa kwa re neng re nna gone.